
X/XXXXXXX סמל א' ד' ו' – המשיב (ע"י ב"כ, סרן ליאור פורת)



ערעור על גזר דין של בית הדין הצבאי המחוזי במחוז שיפוטי חיל האוויר שניתן בתיק ח"א ת"פ 70983-06-26 (סא"ל לידור דרכמן – אב"ד, סרן ידידיה הכהן – שופט, סרן עמית דדון  – שופט) ביום 3.8.2026. הערעור התקבל.


פ ס ק - ד י ן

1. המשיב, סמל א' ד' ו', הורשע לפי הודאתו בעבירה של הטרדה מינית, לפי סעיף 3(א)(4) ו-5(א) לחוק למניעת הטרדה מינית, התשנ"ח-1998, בגין נגיעות חוזרות ונשנות, בשש הזדמנויות, בחברתו ליחידה (חיבוק, ליטוף והנחת יד על מקומות שונים בגופה, באחת ההזדמנויות על בטנה מתחת לחולצה), במהלך החודשים ינואר עד אפריל 2025. 
2. בגין הרשעתו, מצא בית הדין קמא הנכבד להשית על המשיב 75 ימי מאסר בפועל, בדרך של עבודה צבאית, לצד עונש מאסר מותנה והורדה לדרגת טוראי. לנפגעת העבירה נפסקו פיצויים בסך 3,000 ש"ח ואלו הועברו זה מכבר. המערער החל לשאת בעונש כבר למחרת מתן פסק הדין.
3. התביעה הצבאית לא השלימה עם פסק דינו של בית הדין קמא ועתרה להשית על המשיב מאסר בפועל ממושך יותר, שלפחות חלקו ירוצה בדרך של כליאה. לחלופין, וככל שירוצה בדרך של עבודה צבאית, עתרה להחמרה משמעותית במשכו של המאסר בפועל. ההגנה סמכה ידיה על פסק דינו של בית הדין קמא. 
4. בתום הדיון בערעור, המלצנו לצדדים לבוא ביניהם בדברים. הדגשנו את חזרתיות המעשים, חרף התנגדויותיה המילוליות והפיזיות של הנפגעת, ואת הנזק המלווה אותה מאז האירועים. כידוע, וכפי שנכתב במבוא להצעת החוק למניעת הטרדה מינית, התשנ"ז-1997, בעמ' 484, "הטרדה מינית היא פגיעה בכבוד האדם, בחירותו, בפרטיותו ובזכותו לשוויון. היא פוגעת בכבודו העצמי ובכבודו החברתי של המוטרד. היא משפילה ומבזה את אנושיותו, בין השאר על ידי התייחסות אל האדם כאל אובייקט מיני לשימושו של המטריד. הטרדה מינית שוללת את האוטונומיה של המוטרד ואת שליטתו בגופו ומיניותו, פוגעת בזכותו להגדרה עצמית ופולשת לפרטיותו, וכן מפלה אותו לרעה לעומת אנשים אחרים" (ראו גם רע"א 15449-12-24 פלוני נ' מדינת ישראל צבא הגנה לישראל, פסקה 51 (11.8.2025); ע"פ 9109-01-25 רב"ט אסייג נ' התובע הצבאי הראשי, פסקה 72 (2025)). מנגד, לא חלקה גם התביעה על השיהוי בהגשת כתב האישום (יותר משנה); על נושנות המעשים; על הודאתו המיידית של המשיב באשמה; ועל תרומתו הרבה בשירותו הסדיר, גם בעת מלחמה, והכל חרף נסיבות משפחתיות לא קלות. 
5. בעקבות הערותינו, הודיעו הצדדים כי הסכימו על החמרה מדודה בעונשו של המשיב, כך שיישא ב-100 ימי מאסר בפועל, בדרך של עבודה צבאית. 
6. מצאנו לכבד את הסדר הטיעון שאליו הגיעו הצדדים. הערעור מתקבל, כך שעונש המאסר בפועל יועמד על 100 ימים, בעבודה צבאית. אין שינוי ביתר רכיבי הענישה או ברכיב הפיצויים. 


ניתן והודע היום, ג' בתשרי התשפ"ז, 14 בספטמבר 2026, ויועבר לצדדים ולמשיב על ידי המזכירות.

______________	                      ______________	                    ______________
         הנשיאה	                                    המשנה לנשיאה	                                שופט

חתימת המגיה:   _______________________________  העתק        נאמן        למקור             
                                                                                                      רס"ל       מיקה      אשרוב
 תאריך:   ____________________________________   קצינת        בית          הדין

